Viskupič, Jozef, poslanec NR SR (2014-06-10):
Ďakujem, pán predseda. Kolegyne, kolegovia, keďže, dovoľte mi pár slov k tomuto návrhu zákona, kde sa v ňom beriem ja. Neviem, či bolo spomínané v úvodnom slove, že tento návrh zákona sme už raz v tomto pléne preberali, a veľmi oceňujem to, že pán predkladateľ pán Kollár, pán poslanec Kollár otvoril možnosť sa pridať k návrhu zákona. Procesuálne to bolo vyrobené tak, že boli pozvaní viacerí či už predsedovia poslaneckých klubov, alebo aj poslanci, ktorí majú na srdci európske témy, aby sme prijali to, z čoho často býva obviňovaná aj opozičná, alebo hlavne opozičná časť, že ako keby do pléna prichádzali návrhy, ktoré nie sú oddiskutované v rámci politického spektra alebo parlamentu. Myslím si, že sa nedala vytvoriť, nedalo vytvoriť väčšie fórum ako to, že boli pozvaní predsedovia klubov alebo za kluby poslanci, ktorí sa zaoberajú európskymi témami a mohli sa k euroinfozákonu, ak ho tak ľudovo nazvem, pridať. Mňa zaujali dve zásadné veci, a to je to, s čím súhlasím; na zdravie, je to pravda, či aj duša svedčí, či ako sa to hovorí. A keďže aj v samotnej dôvodovej správe pri predkladaní tohoto zákona sa hovorí, že informácia, že až 80 percent rozhodnutí v legislatívnej oblasti prichádza už z prostredia Európskej únie, bolo by dôležité, aby sme na jednom mieste a veľmi jednoducho dostupné, veľmi jednoducho dostupnom mieste na základe vytvorenia nejakej spoločnej databázy zhromaždili legislatívne akty alebo vôbec akty či legislatívnej, alebo nelegislatívnej povahy z Európskej únie, kde v samotnom návrhu zákona, respektíve v jeho dôvodovej správe sa hovorí, že návrh zákona bude mať mierne negatívny dopad na štátny rozpočet, pretože bude treba vyčleniť dve pracovné sily na zriadenie informačnej databázy v Kancelárii Národnej rady na to, aby takúto databázu tieto dve pracovné sily mohli napĺňať. Koordinátor spracovávania by mohlo byť, alebo navrhujeme, navrhuje pán predkladateľ pán poslanec Kollár ministerstvo zahraničných vecí a európskych záležitostí, a jednalo by sa v podstate o administratívne spracovanie, kde by stačili vnútorné zdroje ministerstva. Na základe, aj v predchádzajúcich návrhoch zákona, ktorý v rade, toto je asi štvrtý len na tejto schôdzi, už bol spomínaný, už bolo spomínané odstraňovanie demokratického deficitu, bolo spomínané sfunkčnenie mechanizmu žltých a oranžových kariet, bolo spomínané zapracovanie do procesu naozaj a nie iba fingovane eurovýbor a štvrtá iniciatíva, ktorá je označovaná aj samotnou Európskou úniou, ktorá bazálne súvisí s týmto návrhom zákona, je tzv. simplifikácia, resp. zjednodušovanie, zjednodušovanie prístupu k informáciám, ktoré na európskej, na úrovni Európskej únie vznikajú a na základe toho, že tento simplifikačný proces alebo proces zjednodušovania agendy je dôležitý a má ho na srdci či už Komisia, či Európska rada, či Rada Európy, či Európsky parlament, alebo mali by ho mať na mysli aj jednotlivé malé národné rady v národných radách, čiže výbory pre európske záležitosti. Je toto presne jeden z nástrojov, ako simplifikovať, resp. zjednodušovať v tomto prípade zjednodušovať prístup k informáciám, ktoré prichádzajú z Európskej únie. Preto by som sa prihováral za to, aby sme tento návrh zákona pre túto chvíľu aj stiahli a otvorili to nanovo, to znamená dovtedy, kým nevyhodnotia poslanci, resp. tí, ktorí sa venujú európskym záležitostiam v jednotlivých poslaneckých kluboch aspoň to, že by sa tohoto procesu zúčastnili. A naozaj je podľa mňa neospravedlniteľné to, že pri minimálnych nákladoch nechceme na jednom mieste mať zhromaždené informácie pre, a teraz pre koho, pre obyvateľov Slovenskej republiky, prioritne o Európskej únii, pretože narábať potom s neinformovanou verejnosťou je obžalobou aj tohoto zákonodarného zboru. A preto by som sa veľmi prihováral za to, aby sme sa nad týmto zamysleli, odhodili politické tričká a povedali si, že je dobré, aby sme na jednom mieste zhromaždili údaje a sprístupnili ich v rámci procesu zjednodušovania prístupu k informáciám pre slovenskú verejnosť aj na základe tohoto legislatívneho aktu. Ak toto bude vnímané úzko politicky, tak sa tak pravdepodobne nestane, nechám aj na spolupredkladateľovi, akým spôsobom sa vysporiadame s tým, či to budeme opäť musieť nechať na vládnu stranu, aby v hlavičke bol uvedený ktosi, čomu my sme sa ani, ktosi zo SMER-u, čomu by sme sa prioritne veľmi nebránili, aby naozaj toto jednoduché zriadenie takejto databázy naozaj na Slovensku vzniklo a aby sme sa nemuseli prehrabávať v mnohých registroch a katalógoch, ale mali to zhromaždené na jednom mieste. Nestojí to veľa a je to naozaj, a musím oceniť tú legislatívnu iniciatívu, že by databáza, ktorá vznikne, by mohla byť napĺňaná veľmi jednoducho, a tá miera simplifikácie, ak sa na tú cestu chceme naozaj vydať, je vhodná, by aj týmto návrhom zákona bola reálne napĺňaná. Takže ak bude minimálne, minimálna vôľa toto podporiť, myslím si, že je na každom jednom z vás, aby toto sa dostalo do nášho právneho systému a mohla takáto databáza vzniknúť. Preto vás prosím o podporu a uvidíme po hlasovaní, či sa dohodneme so spolupredkladateľom otvoriť ten proces nanovo a možno prísť s tým návrhom zákona nie v polročnom horizonte, ale v skoršom. Ďakujem.